
                      La Serviciul Centrul de Informare pentru Cetăţeni din cadrul Primăriei Municipiului Timişoara sosesc numeroase reclamaţii, sesizări, propuneri şi sugestii de la cetăţeni, referitoare la o multitudine de probleme ce apar în diferite zone ale oraşului. Serviciul Centrul de Informare pentru Cetăţeni a preluat toate aceste informaţii.

                  Pentru a veni în sprijinul Consiliului Local al Municipiului Timişoara  şi a serviciilor din cadrul Primăriei Municipiului Timişoara cu informaţii privitoare la problemele apărute în fiecare zonă a oraşului şi cu soluţiile propuse de cetăţeni se impune constituirea Consiliilor Consultative de Cartier. Municipiul Timişoara are 39 de cartiere. Fiecare cartier va fi reprezentat de un Consiliu Consultativ de Cartier.

                      Consiliile Consultative de Cartier vor avea ca scop identificarea problemelor cu care se confruntă zonele din cartierele municipiului Timişoara, stabilirea priorităţilor în rezolvarea acestor probleme (care sunt problemele cele mai importante şi cele mai urgente din punctul de vedere al locuitorilor) şi promovarea spre Consiliul Local al Municipiului Timişoara a soluţiilor propuse de cetăţenii fiecărei zone. 

                  Activitatea în cadrul Consiliului Consultativ de Cartier este voluntară, constă în întâlniri lunare sau trimestriale pentru analiza problemelor şi propunerilor precum şi participarea la şedinţele Consiliului Local în care se dezbat problemele ridicate de cetăţenii din diferite zone şi se adoptă hotărâri pentru rezolvarea lor.

                  Consiliile Consultative de Cartier fiind constituite din grupuri de voluntari şi având un rol consultativ, Consiliul Local al Municipiului Timişoara poate ţine seama de propunerile acestora, dar nu este obligat să-şi întemeieze hotărârile exclusiv pe aceste propuneri. 

                  Fiecare  Consiliu  Consultativ de Cartier va fi format  din minim 7  persoane ( cetăţeni care şi-au manifestat dorinţa să dezbată împreună diversele aspecte ale vieţii colective, reprezentanţi ai şcolilor - profesori şi elevi, reprezentanţi ai firmelor din zonă, reprezentanţi ai asociaţilor de proprietari, etc.). Participarea fiind voluntară, doritorii se vor înscrie pe lista cartierului pe care îl reprezintă la Serviciul Centrul de Informare pentru Cetăţeni, ulterior fiind convocată o şedinţă pentru constituirea Consiliului Consultativ de Cartier.

                  În acest sens propun Consiliului Local al Municipiului Timişoara:

              1. posibilitatea constituirii Consiliilor Consultative de Cartier;

              2. realizarea unui parteneriat social între Consiliul Local al Municipiului Timişoara şi Consiliile Consultative de Cartier prin care să se recunoască rolul acestora în identificarea problemelor locale şi participarea lor (prin soluţiile propuse) la viaţa comunităţii locale;

              3. aprobarea Regulamentului-cadru de funcţionare al Consiliilor Consultative de Cartier, ca parteneri sociali ai Consiliului Local al Municipiului Timişoara.

                 Avantajele constituirii Consiliilor Consultative de Cartier şi realizării unui parteneriat social între Consiliul Local al Municipiului Timişoara şi Consiliile Consultative de Cartier:

                -cetăţenii se implică voluntar în unele acţiuni din cartierele în care locuiesc şi devin mai activi în formularea soluţiilor pentru problemele cu care se confruntă şi ca atare, numărul reclamaţiilor se reduce;

   -cetăţenii simt că sunt ascultaţi de aleşii lor, informările privind  problemele

cartierelor fiind prezentate comisiilor de specialitate ale Consiliului Local;

                -consilierii locali primesc informaţii referitoare la problemele fiecărui cartier şi clasificarea urgenţei şi importanţei lor, conform percepţiei cetăţenilor;

                -consilierii locali au informaţii din două surse, astfel încât deciziile acestora pot fi mai bine fundamentate: punctul de vedere al executivului Primăriei Municipiului Timişoara şi punctul de vedere al cetăţenilor din cartier;

                -serviciile de specialitate din cadrul Primăriei Municipiului Timişoara primesc informaţii de la cetăţeni privind problemele apărute în diferite cartiere, fiind astfel ajutaţi în munca de teren şi pot interveni promt şi cu mai multă eficienţă.

